Die 82ste Oscar-toekenningsaand is op 7 Maart 2010 deur die Academy of Motion Picture Arts and Sciences in Hollywood gehou om erkenning te gee aan die rolprente van 2009. Alec Baldwin en Steve Martin was die aanbieders – dit was die eerste keer sedert die 59ste Oscar-seremonie in 1987 dat daar meer as een aanbieder is. The Hurt Locker het nege benoemings gehad en ses Oscars gewen, waaronder beste rolprent en regisseur vir Kathryn Bigelow, die eerste vrou wat die Oscar vir beste regisseur wen. Avatar, wat ook nege benoemings gehad het, het drie pryse gewen. Crazy Heart, Precious en Up het twee elk gewen. Die oud-Suid-Afrikaner Neill Blomkamp se District 9, wat in Johannesburg afspeel, is benoem vir beste prent, visuele effekte, verwerkte draaiboek en rolprentredigering. Invictus, ’n fliek oor Suid-Afrika se sege in die Wêreldbeker-rugbytoernooi in 1995, het twee benoemings gekry: Morgan Freeman vir die rol van oudpres. Nelson Mandela (beste akteur) en Matt Damon as Francois Pienaar (beste manlike byspeler).